اليوم رح أحجيلكم عن سر من اسرار البحار السبعة اني منين اجيب الTricks وهالسوالف اللي تشوفوها مفيدة لمشاريعكم وشغلكم.. لكن قبلها خلي نوضح شغلة ونعترف بيها. أني بالحياة لما اعوف شغلي واجي اكتب خريط افيد بيه الناس هدفي الاساسي يكون افادة اي شخص Freelancer مثلي لان وحسب وجهة نظري أشوف ان صاحب المشروع الصغير او الفري لانسر هو أكبر بزنز مان/ويمن مظلوم بالتاريخ البزنزي كله. ليش ؟. أسباب كلش كلش هواية اي واحد مسافر برة وشايف تسهيلات رح يعرف شقصد لكن اهمها ان دولتنا المحترمة ضمن دول الفلاسفة الفرنسيين بالخمسينات جانوا ديردون يعبرون عن اهانتنا وكَالوا ( دول العالم الثالث ) نعم ببساطة لان احنا دول العالم الثالث حكومات غير متحظرة شعوب متفرقة اضافة لسبب اخر خصامات سياسية عالمية اهمها العراق محظور تحت 7 قوائم تظم الارهاب تصعب التعامل المالي مع العراق. لذلك وبعد تجارب كثيرة لما اني اسوي مشروع ناجح بهالدول (بدون واسطات او اذية احد) واعبر كل المصاعب اعتبره أنجاز مو انجاز بل شي نستحق ولله العظيم نفخر بيه تخيل انت تقني تبدي مشروعك بمجهودك وامكانياتك فقط دون دعم من احد وشخص مثلك الفرق عنك فقط فقطططططططططط لان انولد بدولة ثانية ويحمل جواز ثاني محترم ومرموق ويستحق دعم بنظر العالم اكثر منك هنا لازم تقدر لما كالو اهنونا بعبارة دول العالم الثالث لان فعلاً احنا دنعيش بعالم متدني وبعيد كل البعد عن التطور ودعم الشبب وبناء الامم..
أني منين اجيب الtricks ? بكل بساطة اني مثلي مثل اي IT عراقي معجب جداً بالتكنولوجيا الاجنبية والاجانب اللي نفس افكاري لذلك التقي بالاماكن اللي يلتقون بيها غصباً عني حتى اكسب خبرات منهم بشكل مباشر !! زين شلون يصير هالشي عالفيسبوك ؟ للاسف لا, اغلب الIT الاجانب ميحبون الفيسبوك مثلكم بل يحبون شي انتو متحبوا لان ماضيكم وياه مو حلو وهي #Forums المنتديات.. اني من اكول للناس انو اغلب المعلومات اجيبها هي مشاركة من مواضيع بالمنتديات يستهزؤون بالمعلومة لان كل ضنهم ان منتدى التقي بيه نفس المنتدى مال حبجيات العربي جان يلتقي بيه اول ما اجه انترنت للعراق. يعتقد العراقيين ان فكرة المنتديات انتهت وصارت مودة قديمة لكن بالحقيقية لا العربية منها فقط هي التعبانة لكن المنتديات مال اجانب والمقصود بالاجانب همه اي دولة ماعدى العرب جدا جدا مفيدة وبيها تبادل خبرات وبيها تنسيق وتنظيم يخليك تستغل وقتك بشكل صح وتبني معلومات..
كل اللي تحتاجة هي لغة المنتدى اللي انت فايتلة وغالباً هي الانجليزي دائما واذا ساءت بيك الاحوال اكو كوكل ترانسليت بالاضافة لهذا التواجد بالمنتديات يطلب شغلتين, اما تكون انت شخص متفاعل مقابل ان تحصل على معلومات لازم تشارك معلومات وتحصل مقابلها على فلوس ونقاط وهمية مثل Likes/coins/ranks/reps (أو) تكون شخص هاوي ومتابع بنظرهم وتفوت وياهم للمحتوى الPrivate مقابل تدفع فلوس وغالباً منتديات بيها شغلتين اما اشتراك شهري/سنوي أو لايفتايم تبرع وتصير من عيلتهم الخاصة.. (لكن) اكو مشكلة ثانية وهي العنصرية نعم احنا سمعتنا بكل دول العالم غالباً مو حلوة ابداً وممكن يكون الشقة جارح النا مع ذلك اكو حل وسطاني اني استخدمه وماعندي مانع اشاركه وياكم.. تعرفون دولتنا وخارجيتنا من ازبل الحكومات ف اذا انت هسه باميركا او دولة اجنبية وتكتب بالبحث IRAQ بكوكل يطلعلك ازبل الاخبار حروب على قتل على تهديدات القاعدة و داعش على مقتدى على العصائب ف اي اجنبي تكله انت من العراق ويبحث عن بلدك رح تلعب نفسه ك نظرة اولى والمثل يكَول ( لن يكون هناك فرصة ثانية ابداً لتغيير النظرة الاولى) لذلك شنو الحل البسيط لاكيه ؟ تكَللهم اني من وادي الرافدين او بالانكلش mesopotamia اول ميروح يبحث عن هذه البلد بالكوكل رح تطلعله اثارنا على تاريخنا على علمائنا اللي ماملطخه نتائج البحث بالارهاب والفساد لذلك النظرة الاولى رح تعبر بنجاح واذا جان مقابلك متطفل وكلك بس الميزوبوتيميا هي العراق حاليا ؟ تكَوله نعم ولا بنفس الوقت احنا الاقليات اللي تسكن شمال العراق ماتركنا ارضنا وضلينا بيها من اسلاف اسلافنا. هنا بعيداً عن جذبتك بس رح تتخلص من نظرة انك عايش بدول العالم الثالث وانك مظلوم الخ الخ الخ تكدر تجذب براحتك بعدها حسب شطارتك في سبيل تندمج وتتاقلم مع هالمنتديات وتكسب صداقات حلوة لخبرات متبادلة..فيسبوك تسجيل الدخول
رح تكَول زين سوال أكلك بابا ليش دوختنا بهالجريدة يعني ليش ما انت او غيرك ينقل النا المعلومات والمواضيع ينشروها ونستفيد بهالحالة ليش ندوخ نفسنا ؟.. رح اكلك هذه هو سبب فشلنا انوا دنعتمد على شخص اول مايكسب معلومة هي اصلا منقولة يجي يشمر بيها علينا ويعتبر نفسه فيلسوف زمانة.. ابسط مثال بوست سابق حجيت كم نقطة على فيسبوك كثير ناس فاتت تفتح وياي مشاريع وتسال اسئلة اكثر الها علاقة بخصوصياتها بصفحاتها وهالشي غلط هالشيء هو اللي خلق احمد الغالب واللي مثله للساحة العراقية انكم دتعتمدون على شخص ثاني بنقل المعلومة الكم والتكبر عليكم بينما هي كدامكم لو عرفتوا الطريق رح تصيرون احسن من الشخص اللي دتروحون لمساعدته. والاهم لازم تشوفون العالم ان العراق بيه ناس وشباب تدور عالمعلومة وتدور عالمواضيع هاي مال تكبير مشاريعكم وتسويق والاستثمار وغيرها الاف من المواضيع..
شكد تقضي وقت على فيسبوك نصف هالوقت خصصه للمنتديات التقنية الاجنبية واي موضوع يعجبك انقله للفيسبوك ك محتوى وناقشه ويه اصدقائك وناس تحبهم رح تكسب معلومات اكثر رح تحب الموضوع اكثر تخيل ناس مجتمعين بشي اسمه منتدى مهمتهم ان طول اليوم يشاركون مواضيع وبرامج وادوات وشروحات وكتب مفيدة كلش وحصرية والاهم جماعتك العرب ميعرفوهن ابدددا لان انت اول من ديقراها او ديتابعها.. الكل يحلم يصير هو الذكي والجيكر الوحيد بين اصدقائه او المجتمع الهو بيه او حتى مكان العمل لكن سبب فشلنا هو اننا مادنشارك المعلومة من صدك دنذبها مثل القطارة في سبيل نظل احنا احسن الموجودين بينما لو بدلنا فكرنا وسوينا مثل الاجانب ( شكَد ماتشارك اكثر شكَد ماتصير المنافسة اقوى وتطور اكثر) بوكتها من صدكَ رح نكَدر نبدع.. ولا تصدكَ ابدا ان هالكورسات وهالمعلومات تحصلها هنا وهناك هي كلها من قبل الكاتب او المحاظر دائما اكو Source رئيسي للمعلومات ولازم انت توصل دائما لهل سورس حتى تكدر تستفيد صدكَ من هالمعلومة واني كلت مسبقاً ان اسهل سورس هو المنتديات نفسها والناس اليلتقون بيها.
مثال لمنتديات التسويق
رح اكلكم طريقة يستخدمها الاجانب الفري لانسرز الحدايق مثلي بتطوير مشاريعهم..
بالبداية بما انكم مجلبين برب فيسبوك والتمويل بيه ف لازم تعرف ان فيسبوك مو بس تحدد الAudience وتربط بطاقة دفع وتمول لا غلطان اكو امور كثيرة رح تعرفها مستقبلاً تختصر عليك دولارات كثيييييييرة جنت تستخدمها بدون خبرة ظناً منك انك لوتي لما ماجبت دجتال ماركيتر يطورلك شغلك واستغليت راتبه بالتمويل.
اضافة للتمويل والtricks مالته اكو ادوات تستخدم لتطوير الصفحات واول اداة يستخدمها كل بيج لكل وسائل التواصل الاجتماعي هي اداة Jarvee هذه البرنامج للحاسبة لكن يتم تنصيبه ب سيرفر يجتمعون مجموعة فري لانسرز لنفرض 5-6 مشاريع ويشترون سيرفر وينصبون بيه جارفي على سبيل مثال وبلسيرفر على نفس برنامج يفتحون 6 يوزرات بالويندوز كل واحد يستخدم برنامج من اجل الAutomation ببساطة هذه البرنامج لما تكمل اعداداته رح يزيدلك تفاعل البيج او الكروب او الحساب ب 40-60% والسبب تعرفه من تجرب برنامج وتبحث عليه وتشوف شروحاته..
هذه كان مثال للبرنامج اكو الاف برامج بنفس الطريقة يتم استفادة منها عن طريق مشاركة عن طريق #التعاون والمشكلة اني شفت بالعرب ماكو اي تعاون بيناتهم واذا صار تعاون بين اصدقاء فترة ويخرب للاسف. غير البرامج المشاركة تنجح بشراء العضويات من منتديات مثلا انت وصديقك مشترك عضوية بريميوم بمنتدى A وصديقك هم مشتري عضوية ومتبرع بمنتدى B انت شفت محتوى عجبك بالمنتدى مشترك بيه صديقك والعكس صحيح هنا تتبادلون حسابات العضويات او تنطي رابط تحميل لاي محتوى مقفول للزوار او تشترون ثنينكم شراكة بعضوية باحد منتديات وهنا رح تستفادون باقل كلفة من المعلومة لكن لذة المنتديات هي لما تطور نفسك وتبدي انت تشارك مواضيع وتحصل اعجاب الحواليك بافادتهم..
منتديات التسويق اللي انصحكم بيها كبداية:
منتدى عالم البلاك هات (صح شكل المنتدى خرا بس اعظم العظماء واقوى افكار التسويق والكتب والتخفيضات تلكاها بهلمنتدى العلاقات التكدر تبنيها بيها كارثية) هذه رابط والعضوية يمهم غالية ( blackhatworld .com )
منتدى SeoClerk بالسنوات الاخيرة تحول لمكان ربحي فقط لكن رح تستفيد بيه همين بقراءة المواضيع وشنو مركز السوق بالوقت الحالي على كتب الالكترونية للتسويق ( seoclerk .com )
منتدى وايرور فورم ( هذه ببساطة اكدر اكلك اذا كنت مبرمج ف هذه هو الStackoverflow بس مال اهل ماركيتنك والسيو) ههذه رابط (warriorforum .com)
منتديات ثانية مابيه حيل اوصفهن:
webhostingtalk .com
webmasterworld .com
الخلاصة:
بعيداً عن ان زوكربيرغ وتطبيقه المسيطر عليكم ديسرق وقتكم بهالحياة, لكن اذا تريد تبدع وتنجح بالبقعة اللي انت بيها ميصير تجي تاخذ معلومة من شخص بنفس البقعة انت بيها وتريد تتميز وتنجح لازم تكون مصادرك من دول ومجتمعات ثانية حتى تكون خطتك متميزة وتذكر دائما الشخص اللي نقلك المعلومة للعربي حتى لو كانت مفيدة او متميزة تذكر دائما انه نقل المعلومة حسب وجهة نظره هو وحسب الشي الحبه بالمعلومة وحب ينقله لذلك المصدر دائما يحتوي على تفاصيل اكثر من اللي انت عرفتها بالعربي سابقاً وللاسف بوقتها من يصير المجمتع العراقي اله اطلاع عالمنتديات الاجنبية من صدك ومكون صداقات بوكتها نفتح موضوع اثراء المحتوى العربي ونفيد الاجيال القادمة من البداية بدون ان ينذلون مثلنا.
رامي
بالتوفيق للجميع ودمتم سالمين.